B**akı Ağır Cinayətlər Məhkəməsinə sədrlik edən**

**hakim Ramella Allahverdiyevaya**

1520060317 saylı cinayət işi üzrə təqsirləndirilən İsmayılova Xədicə Rövşən qızınınmüdafiəçiləri Fəxrəddin Mehdiyev və Fariz Namazlı tərəfindən

**V ə s a t ə t**

Hüquqlarını müdafiə etdiyimiz İsmayılova Xədicə Rövşən qızına Azərbaycan Respublikası Cinayət Məcəlləsinin 179.3.2, 192.2.2, 213.1, 308.2 və 125-ci maddələri ilə nəzərdə tutulan ittiham elan edilmişdir. Hazırda cinayət işi sizin icraatınızdadır. X.İsmayılova ona verilmiş ittihamları rədd edir və özünü təqsirli bilmir.

Jurnalistə verilmiş ittihamlardan biri də AR CM-nin 125-ci maddəsidir.

Cinayət işinin materiallardan görünür ki, 28 noyabr 2014-cü ildə Mustafayev Tural Bulut oğlunun “Facebook” sosial şəbəkəsindəki şəxsi profilindəki yazışmalarına baxış keçirilmiş və həmin tarixli baxış keçrilməsi haqqında protokol tərtib olunmuşdur. Protokoldan və ona əlavə olunan məlumatlardan “guya 21 dekabr 2013-cü il tarixdən 09 mart 2014-cü il tarixə kimi olan dövrdə T.Mustafayevlə X.İsmayılova arasında intim münasibətlərin olduğu, X.İsmayılovanın T.Mustafayevi Rövşanə Rəhimovaya görə qısqandığı, aralarında mübahisə yarandığı və s.” hallar öz əksini tapmışdır.

Mustafayev Tural Bulut oğlu 10 avqust 2015-ci il tarixli Bakı Ağır Cinayətlər Məhkəməsində baş tutmuş məhkəmə iclasında zərərçəkmiş şəxs qismində ifadə verərkən ona verilən sualları cavablandırarkən bildirmişdir ki, o, “Facebook” sosial şəbəkəsindəki şəxsi proflindəki yazışmalarını könüllü şəkildə prokurorluq orqanlarına təqdim etməmişdir.

Azərbaycan Respublikası CPM-in 125.1-ci maddəsinə əsasən Məlumatların, sənədlərin və digər əşyaların həqiqiliyinə, yaranma mənbəyinə və əldə edilməsi hallarına şübhələr olmadıqda onlar sübut kimi qəbul edilə bilərlər.

Həmin Məcəllənin 125.2.7-ci maddəsinə əsasən istintaq və ya digər prosessual hərəkətlərin icraatı qaydaları kobud pozuntularla aparıldıqda əldə edilmiş məlumatların, sənədlərin və digər əşyaların cinayət işi üzrə sübut kimi qəbul edilməsinə yol verilmir.

125.3. Bu Məcəllənin 125.2-ci maddəsində nəzərdə tutulmuş hallarda alınmış məlumatlar, sənədlər və əşyalar hüquqi qüvvəsi olmayan hesab edilir və onlar ittihamın düzgün həlli üçün hər hansı halın sübut olunmasında istifadə edilə bilməz.

Göstərilənlərə və Azərbaycan Respublikası CPM-nin 7.0.41, 92.9.6, 121, 220-ci maddələrinə əsasən Məhkəmədən

**Xahiş edirik:**

Mustafayev Tural Bulut oğlunun “Facebook” sosial şəbəkəsindəki şəxsi profilindəki yazışmalarına baxış keçirilməsi barədə 28 noyabr 2014-cü il tarixli protokolu və protokola əlavə olunan məlumatların yolverilməz sübut kimi işdən xaric edilməsinə dair qərar qəbil edəsiniz.

**Fəxrəddin Mehdiyev**

**Fariz Namazlı**

**13.08.2015**